**Informatīvais ziņojums**

**par Eiropas Savienības enerģētikas ministru 2020. gada 15. jūnija videokonferencē izskatāmajiem jautājumiem**

**I. Sanāksmē izskatāmie jautājumi**

2020. gada 15. jūnijā notiks Eiropas Savienības (turpmāk – ES) enerģētikas ministru neformālā augsta līmeņa videokonference. Tās laikā ministri tiks aicināti apmainīties ar viedokļiem par enerģētikas nozares transformāciju, vienlaikus nodrošinot ekonomikas izaugsmi, ekonomikas atkopšanās un Eiropas Zaļo kursa kontekstā. Papildus Eiropas Komisijas (turpmāk – EK) pārstāvji informēs par aktuālo situāciju ar dalībvalstu Nacionālajiem enerģētikas un klimata plāniem (turpmāk – NEKP) un Ilgtermiņa renovācijas stratēģijām, kā arī informēs par plānotajām EK iniciatīvām, saskaņā ar precizēto EK darba programmu. Ienākošā Vācijas prezidentūra informēs par plānoto darba programmu 2020.gada otrajā pusgadā. Pie citiem jautājumiem Lietuvas pārstāvji aicinās diskutēt par Baltkrievijas Astravjecas AES jautājumu.

**1. Ekonomikas atkopšanās un Eiropas Zaļais kurss: enerģētikas sektora pārkārtošanās, vienlaikus nodrošinot izaugsmi** *– diskusija*

Ministri tiek aicināti sniegt redzējumu par enerģētikas sektora pārkārtošanās iespējām, kas vienlaikus sniegs savu ieguldījumu gan ES ilgtermiņa klimata mērķu sasniegšanā, gan nodrošinās ekonomikas atkopšanos no COVID-19 izraisītās krīzes un veicinās ES ekonomisko izaugsmi. Horvātijas prezidentūra aicina paust viedokli par inovatīvu tehnoloģiju nozīmi un to lomu šajā procesā.

ES šobrīd notiek aktīvs darbs pie ekonomikas atlabšanas otrā posma. Eiropas Zaļais kurss kopā ar dalībvalstu NEKP var spēlēt nozīmīgu lomu ES ekonomikas ilgtspējīgas atveseļošanās nodrošināšanā un ārkārtas situācijas ietekmes uz sabiedrību mazināšanā. Koncentrēšanās uz tīrās enerģijas pārkārtošanos un nepieciešamo ekonomisko pārveidi videi nekaitīgas izaugsmes un klimata neitralitātes virzienā ir lieliska iespēja dalībvalstu ekonomiku stimulēšanai un Eiropas vadošās lomas veicināšanai tehnoloģiju jomā. Šajā ziņā ļoti svarīga ir iedzīvotāju un vietējo kopienu (pilsētu, mazpilsētu un lauku teritoriju) mobilizācija, kā arī nepārtraukts fokuss uz taisnīgas pārkārtošanās veicināšanu.

2020. gada maijā EK publicēja Eiropas Atveseļošanas Plānu 1 850 mljrd. EUR apmērā - atjaunotu priekšlikumu par ES daudzgadu budžetu 2021.-2027. gadam (MFF) 1 100 mljrd. EUR apmērā un jaunu ārkārtas Eiropas Atveseļošanas instrumentu (*Next Generation EU,* turpmāk – *NextGen*) 750 mljrd. EUR apmērā[[1]](#footnote-1). EK piedāvā *NextGen*, kas ar ES daudzgadu budžeta programmu un fondu starpniecību nodrošinās papildus finanšu atbalstu visām ES dalībvalstīm 750 mljrd. EUR apmērā (500 mljrd. grantu veidā un 250 mljrd. aizdevumos), lai mazinātu COVID-19 krīzes radītās negatīvās sociālekonomiskās sekas. *NextGen* sastāv no pasākumiem, kas sadalāmi 3 pīlāros:

1. Finanšu atbalsts ES dalībvalstu reformām un investīciju vajadzībām saistībā ar ekonomikas atveseļošanas pasākumiem pēc pandēmijas.

Jauns Atveseļošanas un noturības mehānisms (*Recovery and Resilience Facility,* turpmāk *–* RRF), kas nodrošinās finanšu atbalstu 560 mljrd. EUR apmērā COVID-19 negatīvās ietekmes radīto ES dalībvalstu investīciju vajadzībām un sociālekonomisko reformu īstenošanai saskaņā ar nacionālajiem Atveseļošanas un noturības plāniem (*Recovery and Resilience plans*), kurus EK vērtēs, pamatojoties uz to ietekmi uz konkurētspējīgu ilgtspēju, ekonomisko un sociālo noturību, ilgtspējīgu izaugsmi, kā arī zaļo pārkārtošanos un digitālo pāreju dalībvalstīs.

RRF paredz 310 mljrd. EUR piešķirt grantos un 250 mljrd. EUR aizdevumos, lai veicinātu ES dalībvalstu kohēziju, konverģenci, ekonomikas noturību pret satricinājumiem un ilgtspējīgu izaugsmi saskaņā ar ES daudzgadu budžeta prioritātēm digitalizācijas jomā un pārejai uz klimatneitralitāti pēc pandēmijas krīzes. Instrumenta darbības termiņš plānots 2021.-2024. gadam.

No *NextGen* plānots piešķirt papildus 30 mljrd. EUR Taisnīgas pārkārtošanās fonda grantiem ES klimatneitralitātes mērķu īstenošanai[[2]](#footnote-2).

1. Publiskā un privātā sektora investīciju mobilizācija uzņēmējdarbības atbalstam.

Atveseļošanas instrumenta ietvaros paredzēts nodrošināt 30,3 mljrd. EUR InvestEU investīciju fonda ES budžeta garantijai. InvestEU programmas ietvaros paredzēts jauns stratēģisko investīciju mehānisms (*Strategic Investment Facility*, turpmāk - SIF). SIF plānotā ES budžeta garantija piesaistīs privātos ieguldījumus 150 mljrd. EUR apmērā, lai veicinātu ES stratēģisko autonomiju svarīgas nozīmes piegādes ķēdēm.

Vienlaikus, SIF veicinās kritiskās infrastruktūras izaugsmi, zaļās tehnoloģijas, veselības sistēmu un pilnveidos ES stratēģisko autonomiju.

ES galvojums Eiropas Investīciju bankai un citiem atbilstīgiem ieviesējiem tiek palielināts līdz 75,2 mljrd. EUR, no kuriem 31,2 mljrd. EUR tiek iezīmēti investīcijām SIF atbilstošajām jomām. Atbilstīgās jomas tiek piedāvāts paplašināt uz kritisko veselības nodrošināšanu, kritisko infrastruktūru, preču un pakalpojumu piegādēm kritiskās infrastruktūras veidošanai, transformējošām tehnoloģijām un inovācijām, energoefektivitātes veicināšanai, atjaunojamo enerģiju, biomedicīnu, ES un dalībvalstu tehnoloģisko un piegāžu ķēžu drošību, kā arī līdzīgām jomām.

1. Finanšu atbalsts pētniecības, veselības aprūpes un attīstības sadarbības jomā.

Papildus veselības aprūpes sistēmas stiprināšanai, Atveseļošanas instruments nodrošinās papildu 13,5 mljrd. EUR grantiem *Horizon Europe* programmai, lai papildus plāniem pārejai uz digitalizāciju un klimatneitralitāti stiprinātu pētniecības un inovācijas pasākumus arī veselības nozarē.

Daudzas klimatneitralitātes sasniegšanai nepieciešamās tehnoloģijas šobrīd atrodas pētniecības un izstrādes stadijā. Tāpēc ES ir apņēmusies turpmākajos gados palielināt investīciju līmeni inovācijās. Tomēr šo iespēju var pilnībā izmantot tikai tad, ja piekļuve tehnoloģiju attīstību veicinošiem resursiem un līdzekļiem ir vienlīdzīga visām dalībvalstīm. Jānodrošina atbalsts tīru tehnoloģiju izstrādei, kas veicina emisiju samazināšanu, kā arī dalībvalstu sadarbības stiprināšanai pētniecībā un inovācijās zemu emisiju tehnoloģiju jomā. Galvenā uzmanība jāpievērš materiālu un enerģijas neatkarību nodrošinošām tehnoloģijām, ievērojot tehnoloģiskās neitralitātes principu, t.i., ilgtspējīgam kurināmajam, ūdeņraža tehnoloģijām, elektromobilitātei, enerģijas uzkrāšanai u.c. Šie principi tiek ņemti vērā arī ES taksonomijas regulējumā, kura mērķis ir palīdzēt investoriem lēmumu pieņemšanā, marķējot ilgtspējīgus, klimatam draudzīgus risisinājumus un aktivitātes.

**Latvijas nostāja:**

Ekonomiskās atkopšanās laikā ES līmenī ir nepieciešams izveidot instrumentus ne tikai taisnīgai sabiedrības pārkārtošanai, bet arī pilnīgai komersantu pārorientācijai - gan uz ilgtspējīgas enerģijas efektīvu patēriņu, t.sk., veicinot decentralizēto makroģenerāciju un pašpatēriņu, gan iekļaušanos ES iekšējās tehnoloģiju ražošanas ķēdēs.

Īpaši svarīga šāda parorientēšana ir rūpniecībā un atjaunojamo energoresursu tehnoloģiju ražošanā. Liela nozīme ir inovatīvu tehnoloģiju attīstībai. Latvijai ir būtiski enerģētikas sektorā veicināt straujas investīcijas, kas veicina ekonomikas atveseļošanos, tai skaitā nodarbinātību, vienlaikus samazinot energoresursu importa atkarību un nodrošinot virzību uz enerģētikas un klimata mērķu izpildi. Svarīgi novirzīt finansējumu pasākumiem, kas veicinās ekonomikas atveseļošanos gan īstermiņā, gan dos stabilus ieguvumus dalībvalstu ekonomikai ilgtermiņā.

Latvijas interesēs ir pēc iespējas ātrāk panākt vienošanos par EK piedāvāto ES Atveseļošanās plāna pakotni (gan ES daudzgadu budžets, gan NextGen), lai izvairītos no pārrāvuma ES fondu investīciju ciklā un nodrošinātu strauju ekonomikas atkopšanos no ekonomiskās krīzes, ko izraisīja saistībā ar COVID-19 pandēmijas uzliesmojumu ieviestie ierobežojumi. Ņemot vērā dalībvalstu specifiskās vajadzības, kā arī nevienlīdzīgo ietekmi uz dažādām ekonomikas nozarēm, uzskatām, ka dalībvalstīm jāļauj piemērot maksimāli iespējamā elastība ekonomikas atveseļošanai paredzētā finansējuma izlietojumā, Taisnīgas pārkārtošanās mehānisma (*Just Transition* *mechanism*) izlietojumā, kā arī COVID-19 visvairāk skartajās jomās. Vienlaikus, uzskatām, ka Stratēģisko Investīciju mehānismam jābūt vērstam uz to investīciju jomu atbalstīšanu, kas nepieciešamas Nacionālā enerģētikas un klimata plāna atjaunojamo energoresursu un energoefektivitātes mērķu sasniegšanā. Ņemot vērā Eiropas Savienības principu – energoefektivitāte pirmajā vietā, Latvijai ir īpaši svarīgi, lai pieejamais finansējums ļautu nodrošināt papildus finanšu resursus energoefektivitātes, jo īpaši dzīvojamo ēku energoefektivitātes jomā, vienlaicīgi veicinot enerģētiskās nabadzības samazināšanos.

Latvija uzskata, ka pāreja uz klimatneitralitāti sniegs jaunus ekonomiskos stimulus un iespējas arī Latvijas iedzīvotājiem un ekonomikai, tostarp radīs jaunas darba vietas, stimulēs inovatīvu mazemisiju tehnoloģiju un energoefektīvu risinājumu radīšanu un efektīvāko tirgū pieejamo tehnoloģiju ieviešanu. Tāpat pētniecības un inovāciju sistēmas attīstība veicinās jaunu kompetenču, tehnoloģiju un augstākas pievienotās vērtības produktu un pakalpojumu attīstību un sekmēs Latvijas uzņēmumu eksportspēju veicinot Latvijas un ES konkurētspēju un sadarbību starptautiskā mērogā.

Latvija uzsver zaļajai pārkārtošanai nepieciešamo tehnoloģiju ražošanas nozīmi ES. Stratēģiski svarīgi ir nodrošināt AER, kā arī uzglabāšanas iekārtu komponenšu ražošanu Eiropā, veicinot ES rūpniecības attīstību un mazinot atkarību no tehnoloģiju importa. Tādēļ Latvijas ekonomikas ministrs kopā ar septiņu ES dalībvalstu (Lietuvas, Igaunijas, Austrijas, Polijas, Grieķijas, Spānijas un Luksemburgas) ministriem vērsās pie ES iekšējā tirgus komisāra Tjerī Bretona un ES enerģētikas komisāres Kadri Simsones, aicinot ES atkopšanās plānā nozīmīgu vietu paredzēt atjaunojamo energoresursu industrijai. Vēstulē ministri rosina saules un vēja enerģijas ražošanas un uzglabāšanas tehnoloģijas iekļaut ES stratēģisko vērtību ķēžu sarakstā, palielinot ieguldījumus šajās nozarēs, stimulējot konkurētspējīgu videi nekaitīgas enerģijas ražošanas nozari ar augstu pievienoto vērtību. Tas cieši saskan ar ES Aprites ekonomikas rīcības plānu, kas ir viens no galvenajiem Eiropas Zaļā kursa stūrakmeņiem. Plānā paredzēti pasākumi un ilgtspējīgu elementu ieviešana visā ražojumu aprites ciklā, un tā mērķis ir pielāgot ekonomiku zaļajai nākotnei un stiprināt konkurētspēju, vienlaikus aizsargājot vidi un nodrošinot patērētājiem jaunas tiesības. Latvijai ir būtiski arī atbalstīt aprites bioekonomikas vērtību ķēdes, jo īpaši mežsaimniecības un kokrūpniecības sektorā.

Latvijas ieskatā elektroenerģijas un dabasgāzes sektoru integrācijai ir būtiska loma dekarbonizācijas procesā ar skatu uz 2050.gadu. Ūdeņradis un līdzīgi oglekļa neitrālie energonesēji ir viena no alternatīvām, kas būtu jāvērtē. Lai to izdarītu, pirmkārt, ir nepieciešams finansējums pētījumiem nacionālajā un reģionālajā līmenī – jāvērtē esošā infrastruktūrā un sistēma, kā arī tehniski un sociāli-ekonomiskā ietekme. Būtiski ir arī izveidot atbilstošu regulējumu gan ES līmenī, gan nacionāli un reģionāli, izvērtējot standartus, definējot tirgus darbību un regulējot attiecības ar trešajām valstīm.

**2.Citi jautājumi**

1. **Situācija ar dalībvalstu NEKP un EK atjaunotais darba plāns** *– EK sniegta informācija*

EK sniegs informāciju par šī brīža situāciju ar situāciju ar dalībvalstu NEKP un atjaunoto EK darba plānu.

Latvija ir iesniegusi EK savu NEKP 2020.gada februārī. Gaidām Komisijas vērtējumu par dalībvalstu NEKP un ES 2030.gada atjaunojamās enerģijas un energoefektivitātes mērķiem.

1. **Ienākošā Vācijas prezidentūras plānotā darba programma** *– Vācijas sniegta informācija*
2. **Baltkrievijas Astravjecas AES** – *Lietuvas ierosināts jautājums*

**II. Latvijas delegācija**

Delegācijas vadītājs: **Jurģis Miezainis,** Ekonomikas ministrijas Parlamentārais sekretārs

Ekonomikas ministrs J.Vitenbergs

Valsts sekretārs E.Valantis

08.06.2019.

1461

I.Iļjina

003222383157, Inga.Iljina@mfa.gov.lv

1. Ja nav norādītas citādi, visas summas ir izteiktas 2018.gada cenās. [↑](#footnote-ref-1)
2. Kopā ar ES daudzgadu budžeta piedāvāto finansējumu Taisnīgās pārkārtošanas fonda kopapjoms veidos 40 mljrd. EUR. [↑](#footnote-ref-2)